**«ЧАСУ НЕ СЦЕРЦІ ФАРБАЎ»**

**Літаратурна-музычная імпрэза**

**/да 135-годдзя з дня нараджэння Уладзіслава Галубка/**

Слайд 1. Партрэт Уладзіслава Галубка.

***Бібліятэкар:***

Веліч і непаўторная самабытнасць Уладзіслава Галубка вылучае яго сярод дзеячоў беларускай нацыянальнай культуры. Шырыня творчых магчымасцей, талент, незвычайная працавітасць, вялікая самаахвярнасць, самаадданае служэнне беларускаму мастацтву, культуры і народу – працягвае здзіўляць і сённяшняе пакаленне. Уладзіслаў Галубок пакінуў пасля сябе вялікую спадчыну: багата твораў драматургіі, прозы, паэзіі, выяўленчага мастацтва. І галоўнае – “тэатр Галубка” са сваеасаблівай школай акцёрскага і рэжысёрскага майстэрства. Мінае час. Але грамадзянскі, чалавечы, мастакоўскі подзвіг гэтага самародка, які ўвесь свой талент, сваё сэрца аддаваў адраджэнню беларускай культуры становіцца больш відавочным і зразумелым.

Давайце пагартаем, як лісткі календара, старонкі жыцця і творчасці Удадзіслава Іосіфавіча Галубка.

**Ітак: 15 мая 1882 года.**

***Вядучы 1:***

У гэты дзень на станцыі Лясная пад Баранавічамі ў сям’і рабочага-чыгуначніка нарадзіўся сын Уладзіслаў. Так здарылася, што неўзабаве сям’я пераехала ў Мінск, дзе бацька ўладкаваўся працаваць слесарам у дэпо. У Мінску прайшло дзяцінства і юнацтва Уладзіслава Галубка.

***Вядучы 2:***

Пачатковую адукацыю хлопчык атрымаў у царкоўнай школе, потым вучыўся ў Мінскім гарадскім вучылішчы. Яго скончыць не давялося: трагічна загінуў бацька. На руках у маці – Галіны
Уладзіславаўны – засталося шасцёра дзяцей, і старэйшаму сыну, Уладзіславу,
прыйшлося зарабляць на хлеб.

***Вядучы 1:***

Спачатку ён уладкаваўся на працу грузчыкам на дрывяны
склад пры чыгунцы, а пазней прыказчыкам у магазін да купца
Стараневіча, потым слесарам у Мінскае дэпо.

***Вядучы 2:***

Але вабіў уражлівую душу юнака чароўны свет мастацтва. Гэта ішло з самага маленства. Пазней Галубок пісаў: “У 1896 годзе за грошы, заробленыя на выгрузцы дроў, я набыў білет на галёрку мінскага тэатра. Там і ўзнікла ў мяне думка стаць артыстам…". Але да ажыццяўлення гэтай мары прайшло шмат часу, які быў запоўнены спробамі сіл у музыцы, жывапісу, літаратуры.

***Чытальнік:***

**Верш "Хачу мець зямельку..."**

Хачу мець зямельку і мру без работы,

А чую, што сілы трываюць пакуль.

Я рад працаваць да крывавага поту
I жду ўсе падмогі – няма ніадкуль.

А людзі ў дастатках, дзе скарбаў ёсць многа,

Не дбаюць аб горы – ім бедны нішто...
і дзе галадоўля, дзе смутак, трывога,

Куды і скарынкі не кіне ніхто.

Глядзіце, зямелькі вось колькі пустуе і
Аблогам марнуецца колькі пасек?

А я даў бы рады, мне ж сіл не бракуе.

Без працы ці можа пражыць чалавек?

**1906 год.**

***Бібліятэкар:***

Уладзіслаў здае экстэрнам экзамены за поўны курс гарадскога вучылішча. І, пачынаючы з гэтага года, на старонках “Нашай нівы” друкуюцца вершы і апавяданні юнака.

***Вядучы 1:***

Паводле ацэнкі Максіма Багдановіча, Уладзіслаў Галубок
“пісаў бойкія і вясёлыя апавяданні... Мова іх жывая, тэмы іншы раз даволі цікавыя”. Першым было надрукавана апавяданне “На вяселле”.

***Вядучы 2:***

Тэмы для сваіх твораў ён браў з жыцця беларускага сялянства. Вершы, асабліва любімыя творцам гумарэскі, імпрэзы, замалёўкі, лірычныя абразкі, напісаны вельмі простай і жывой народнай мовай. У іх – спачуванне чалавеку працы, прадчуванне хуткіх перамен. Асабліва выразна гэта відаць у навэлах “Мінуўшчына”, “Гонар”, апавяданнях “Памылка вучонага”, “Навальніца”, вершах “Голад”, “Доля мужыка” і іншых.

***Чытальнік:***

**Верш “Доля мужыка”**

Вясной якраз на нашых святах
Я быў ў засценку Ліпнякі,

А там у нізкіх, курных хатах
Жывуць галота-мужыкі.

Сагнуўся ракам і ў дзверы
Упоўз я ў хату мужыка,

Каб сам не бачыў, не паверыў,

Як горка доля бедака.

На сценах голых і вільготных

Растуць грыбы, цячэ вада,

I льецца на дзяцей гаротных

Хвароба, нэндза і бяда.

Аконца мала чуць свяціцца,

Ніколі сонца не відаць,

Смурод і чад, у брудах дзеці:

Адно дзярэцца – пяць крычаць.

Няма спакою беднай маці,

Няма ратунку, ані сна,

Няма каму прыбраць у хаце,

Ляжыць схварэўшая адна.

А пры баку дзіця ў карыце –

Увесь у больках, заскаруз,

Закручаны ў зрэбнай свіце,

Устаць не можа, бо нядуж.

Чым, як жывуць, адкуль іх сіла?
Ні круп, ні хлеба, ні гаршка,
Здалося, я папаў ў магілу,

Але не ў хату мужыка...

Дык во дзе бачыць гора можам,
Жыццё і долю бедакоў,

А колькі іх на свеце божым,

Такіх ліпняцкіх мужыкоў!

**1913 год.**

Слайд: Вокладка кніжкі У.Галубка “Апавяданні”

***Бібліятэкар:***

У Пецярбургу выйшла першая кніжка Уладзіслава Галубка – “Апавяданні”, якая з’явілася прызнаннем яго як пісьменніка.

***Вядучы 1:***

Але сцэна, тэатр былі і засталіся найбольш моцным і сталым захапленнем Галубка. Нават галубкоўская проза на сваёй форме нагадвае сцэнічныя абразкі з вострымі, жывымі дыялогамі, дынамічным развіццём падзей.

***Чытальнік:*** Апавяданне

**1917 год.**

***Бібліятэкар:***

У гэты год узнавіла сваю дзейнасць Першае таварыства беларускай драмы і камедыі.

***Вядучы 2:***

Для Галубка – вельмі радасная і значная падзея. Ён адчувае сваё сапраўднае прызванне – сродкамі тэатральнага мастацтва абуджаць самасвядомасць беларускага народа, дапамагаць яму ў пошуках шляхоў да новага жыцця. Таму адразу ўступае у Таварыства разам з дзецьмі і жонкай.

***Чытальнік:***

**“Беларуская марсэльеза”.**

Адвеку мы спалі, і нас разбудзілі,

Мы знаем, што трэба рабіць,

Што трэба свабоды, зямлі чалавеку,

Што трэба злодзеяў пабіць.

Што гэта за марная доля няшчасная,

Без хлеба, без грошай працуй.

Усюды ганяюць, усюды смяюцца,

Ну, проста хоць крыкні: “Ратуй!”.

Смяюцца над намі багатыя людзі,

Здаецца, панамі іх зваць.

Мы доўга цярпелі,

цярпець больш не можам

і пойдзем мы долі шукаць.

Мы дружна паўстанем з касамі, з сярпамі,

Прагонім з зямлі палачоў,

Няхай нас сустрэнуць палямі, лясамі

Грамады працоўных людзеў.

***Вядучы 1:***

Галубок актыўна працуе. За адну толькі восень 1917 года ён піша тры п’есы: “Апошняе спатканне”, “Пісаравы імяніны”, “Праменьчык шчасця”. І трупа іх тут жа ставіць. У 1918 годзе на суд гледачоў прадстаўлена новая п’еса Галубка “Бязвінная кроў”, асноўны лейтматыў якой: гаспадарамі беларускай зямлі з’яўляюцца тыя, хто на ей працуе.

***Вядучы 2:***

У гэтых спектаклях аўтар удзельнічае і як акцёр. Артысты выступалі ў рабочых клубах Мінска, з радасцю іх сустракалі чырвонаармейцы прыфрантавой паласы. Менавіта так узыходзілі першыя парасткі будучага галубкоўскага вандроўнага тэатра.

Песня.

**10 жніўня 1920 год.**

Слайд: Афіша спектакля “Суд”.

***Бібліятэкар:***

У гэты дзень, як паведамлялі афішы на вуліцах Мінска, у будынку беларускага рабочага клуба трупа артыстаў пад кіраўніцтвам Уладзіслава Галубка паказвае камедью “Суд”. Аўтарам п’есы таксама быў Уладзіслаў Галубок. 3 гэтага дня і пачынаецца летапіс тэатра Галубка.

***Вядучы 1***:

Спачатку склад трупы быў невялікі: некалькі музыкантаў, танцораў, драматычных акцёраў – усяго крыху болып за дзесяць чалавек. Сярод іх жонка Галубка – Ядвіга, іх сын і дочкі – Людміла, Багуслава, Эмілія. Умовы, у якіх прыходзілася выступаць “галубянятам” (менавіта так называлі сябе акцеры з трупы Галубка), былі цяжкімі, складанымі.

***Вядучы 2:***

Вось, напрыклад, што пісала пра гэты пачатковы перыяд жыцця тэатра газета «Звязда»: «3 вузламі, клункамі, граблямі, віламі і ўсім неабходным інвентаром работнікі тэатра ідуць на спектакль і позна ноччу назад са спектакля па спячых вуліцах Мінска і ваколіц... Міліцыянер ніколі не спыняў гэтых людзей з клункамі і толькі моўчкі ўсміхаўся бачачы доўгі хвост нагружаных артыстаў...»

***Вядучы 1:***

Тэатр вандраваў па вёсках і мястэчках. Спектаклі ставілі ў школах, клубах... Наспех адбудаваныя клубы зімой не ацяпляліся, праз выбітыя шыбы вольна гуляў вецер, гледачы сядзелі ў валёнках, кажухах, артысты дрыжэлі ад холаду. Але нягледзячы на цяжкія ўмовы, невялічкі калектыў людзей, якому суджана было стаць славай беларускага мастацтва, працаваў як апантаны.

***Вядучы 2:***

І не было ў той час на Беларусі такога кутка, дзе б ні пабывалі «галубяняты» са сваімі спектаклямі і канцэртамі. Можна прывесці такі прыклад: “за чатыры месяцы тэатр Уладзіслава Галубка наведаў 19 населеных пунктаў Мазырскай, Барысаўскай і Віцебскай акруг, праехаў на конях 875 верст, паставіў 90 спектакляў і даў 14 канцэртаў, на якіх прысутнічала звыш 32 000 сялян”.

***Вядучы 1:***

Уладзіслаў Галубок увесь свой разнастайны талент драматурга, акцера, рэжысера, мастака, музыканта, арганізатара аддаваў развіццю беларускага нацыянальнага тэатра. Ён так разумеў сваю задачу: “Лягчэй за ўсе можна асвятліць душу селяніна добрым тэатрам”. Праца Галубка – гэта сапраўдны творчы і грамадзянскі подзвіг.

***Вядучы 2:***

Артысты тэатра ўспаміналі, што іх чакалі ў кожным сяле і мястэчку. А яны з’яўляліся неспадзеўкі: закурыць над гасцінцам пыл, тыя дзве фурманкі вязуць невялікі скарб, а, узяўшыся за білы вазоў, ускрай дарогі, нібыта цыганскі табар, з песнямі і жартамі, смехам і прыгаворкамі ідуць маладыя прыгажуні і прыгажуны. Едзе Галубок з галубянятамі. Едзе радасць і свята ў сяло.

***Чытальнік:***

**Верш "Артыст Грайка". /Цетка/**

Скрыпка грае, скрыпка скача,

А музыка ў душы плача,

Сцісне струны, смыкам жахне,

Аж да болю народ ахне.

Чорны вочы блісь слязою,

Струны стогнуць пад рукою.

Сам музыка з скрыпкай зліўся

і як вецер ў неба ўзвіўся.

Весь у песні, весь у тоне,

То смяецца, то зноў стоне,

То людзей усіх абніме,

То адступіць, камень кіне.

Во, глядзі, па горах скача,

Мігам сеў на скале, плача,

Слёзы збрызнуў, гоп у мора,

Як маланка на прасторы,

Свеце, гасне, ціхне, млее,

Уместа агню іскра тлее.

Рука стала; смык згастыўся і,

як змяя, у скрыпку ўпіўся.

Што заграе. Што забае,

Сам артыста толькі знае.

***Вядучы 1:***

Вандроўны характар тэатра абумовіў шэраг яго асаблівасцей: да пастаноўкі прымаліся п’есы, якія можна было паказаць на маленькіх пляцоўках. Рэпертуар тэатра складваўся пераважна з твораў самога Уладзіслава Іосіфавіча. Напісаны яны былі на гістарычныя і сучасныя тэмы. За кароткі час створана каля 40 драм і камедый. “Пісаравы імяніны”, “Ветрагоны”, “Пан Сурынта”, “Пінская мадонна”, “Ганка”, “Культурная цешча”, "Васіль Хмель" і шмат іншых. Усе яны неслі ў сабе зарад бадзёрасці, жыццялюбства.

***Вядучы 2:***

Аб Галубку-драматургу яшчэ пры жыцці складася шмат легенд. Гаварылі нібыта “пёк” ён п’есы, як аладкі, мог пісаць іх, едучы на сялянскім возе ў час доўгіх вандровак; стоячы ў чарзе за пайком; нават у час рэпетыцый у тэатры. Галубок не абвяргаў гэтых выдумак, толькі хітра пасміхаўся, ведаючы, што стварыць новую п’есу не так проста. Надзвычай шырокай папулярнасцю ў тыя гады карысталася галубкоўская п’еса Пплытагоны”.
***Чытальнік:***

Плытагоны - людзі, горкай долі дзеці,

Катаржна працуюць, жывуць на свеце.

На вадзе і сонца першыя спаткаюць,

На вадзе і ночку яны каратаюць,

На вадзе часамі жаль душу агорне,

На вадзе і смерць іх да сябе прыгорне.

Год за годам мкнуцца, маладосць праходзіць,

А там, крадучыся, старасць надыходзіць.

За цяжкую працу доля пасмяецца.

Плытніка магіла вадой нальецца.

Жабрацкія косці вада апалошча,

А мяцежны вечар сцюжаю пахвошча.

Забушуе вецер, к зямлі дрэвы гнуцца,

Плытагон сумуе, самі слёзы льюцца.

А чаго сумуе, куды думкі мкнуцца,

Разгадайце, людзі, чаго слезы льюцца...

***Вядучы 1:***

Слёзы льюцца з-за нешчаслівага кахання плытагона Андрэя, беднасць якога стала перашкодай да шчасця з каханай дзяўчынай. І большасць п’ес Галубка па жанру з’яўляюцца меладрамамі. Яны – аб горкай долі сялян, часцей за ўсе аб няшчасным каханні.

***Вядучы 2:***

Ўсе тое, што расказваў Галубок у сваіх п’есах, было ўзята з жыцця, таму і карысталіся яны вялікім поспехам у простага люда. Як казаў сам Уладзіслаў Іосіфавіч “зацікаўленасць беларускім тэатрам усюды была вялікая”. Марыў ён і аб гастролях на Брэстчыне, але радзіма на той час знаходзілася пад чужаземнай акупацыяй.

Песня.

**20 снежня 1928 год.**

Слайд: Пастанова Саўнаркама БССР пра прысваенне Уладзіславу Галубку звання народнага артыста рэспублікі.

***Бібліятэкар:*** У гэты дзень газета “Звязда” надрукавала пастанову Саўнаркама БССР пра прысваенне Уладзіславу Галубку звання народнага артыста рэспублікі. Падпісаў гэту пастанову старшыня Савета НК БССР Мікалай Мацвеевіч Галадзед.

***Вядучы 1:***

У тым, што Галубок першы атрымае гэта высокае званне, у той час сумненняў не было. Слава пра тэатр Галубка, які афіцыйна называўся Беларускім дзяржаўным вандроўным тэатрам, разышлася па ўсіх кутках рэспублікі, ведалі пра яго і за межамі Беларусі.

***Вядучы 2:***

Па расказам родных і блізкіх, Уладзіслаў Іосіфавіч быў вельмі ўзрушаны гэтым прызнаннем. Яму здавалася, што званне “народны” гучыць надта высока, асабліва для гледачоў-сялян. На працягу шасці гадоў Галубок быў адзіным у рэспубліцы тэатральным дзеячам, які насіў гэтае ганаровае званне.

**1931 год.**

Слайд: Сцэны са спектакляў БДТ-3.

***Бібліятэкар:***

У чарговы і апошні раз тэатр Галубка рэарганізуюць: цяпер ен – БДТ-3 (трэці беларускі драматычны тэатр) і “прапісаны” у Гомелі. Уладзіслаў Галубок стаў дырэктарам тэатра і па-ранейшаму ставіў спектаклі, іграў ролі, ствараў дэкарацыі, працаваў над новымі спектаклямі.

***Вядучы 1:***

З гэтага часу ў тэатральным рэпэртуары пачалі пераважаць сучасныя савецкія творы, якія ставіліся на многіх тагачасных сцэнах. Гэта “Ярасць” Я. Янкоўскага, “Сяржант Дроб” Эдуарда Самуйленка, “Падступства і каханне” Фрыдрыха Шылера, “Даходнае месца” Аляксандра Астроўскага, “Мяцеж” Дзмітрыя Фурманава. Але тэатр па-ранейшаму большасць сваіх пастановак паказваў у самых аддаленых кутках Беларусі.

***Вядучы 2:***

Ніякія перашкоды не маглі спыніць “галубянят” у іх імкненні несці сваё мастацтва народу. У творчым калектыве заўседы панавала атмасфера бадзёрасці, дабразычлівасці і аптымізму. І за ўсім гэтым – асоба Уладзіслава Галубка, яго ўласны прыклад.

**1935 год.**

Слайд: Святкаванне І5-гадовы юбілей тэатра Галубка.

***Бібліятэкар:*** У рэспубліцы адзначаўся І5-гадовы юбілей тэатра Галубка. Многім акцёрам было прысвоена званне заслужаных артыстаў рэспублікі, а самога Уладзіслава Галубка прэміравалі асабістым легкавым аўтамабілем і творчай камандыроўкай у Маскву і Ленінград.

***Вядучы 1:***

Пра тое, як Уладзіслава Галубка любілі і паважалі, як высока цанілі яго самаадданую працу сведчыць і той факт, што на ўрачыстым сходзе з гарачай прамовай да калектыву звярнуўся Старшыня Савета Народных Камісараў БССР Міхаіл Мацвеевіч Галадзед, які выказаў словы падзякі тэатру і асабіста Уладзіславу Галубку за надзвычай патрэбную справу.

***Вядучы 2:***

Сваё прывітанне тэатру Галубка адрасаваў і Янка Купала, які пісаў: "Вітаю 3- БДТ і яго галоўнага заснавальніка, майго мілага сябра, народнага артыста рэспублікі Галубка ў дзень пятнадцацігоддзя нястомнай тэатральнай работы на радасць і шчасце працоўнага народа Савецкай Беларусі. Жадаю калектыву тэатра і Галубку працаваць і надалей так натхнёна, так аддана тэатральнаму беларускаму мастацтву...”.

**1937 год.**

***Бібліятэкар:***

Гэты год вядомы, як год масавых рэпрэсій. Негледзячы на яркі талент і ўсенароднае прызнанне не мінуў трагічны лёс і Уладзіслава Галубка.

***Вядучы 1:***

Уладзіслава Галубка арыштавалі “традыцыйным” спосабам: у Гомелі, на досвітку. Родныя нават не адразу даведаліся аб гэтым. Дачка Багуслава ўспамінае, што яе запрасіў галоўны ўрач бальніцы, дзе яна працавала, і вельмі асцярожна паведаміў ей сумную навіну.

***Вядучы 2:***

Хутка ў мінскай кватэры Галубка адбыўся вобыск. Забіралі не толькі ўсе рукапісы, але і прадметы тэатральнай бутафорыі. Карціны Галубка былі звезены ў НКУС, дзе мастака Міхаіла Сімкоўскага прымусілі замаляваць на палотнах подпіс аўтара. Усе спробы даведацца аб далейшым лесе Галубка аказаліся дарэмнымі.

***Вядучы I:***

Бязмернае гора абрынулася на сям’ю Уладзіслава Іосіфавіча: яго жонка, Ядвіга Аляксандраўна, у адчаі спрабавала скончыць жыцце самагубствам – яе ледзь выратавалі. У сям’і адразу ж адабралі палову кватэры. Сярэдняя дачка Галубка з маленькім сынам на руках вымушана была шукаць вугал, каб недзе жыць.

***Вядучы 2:***

Старэйшаму сыну – Эдуарду, навуковаму супрацоўніку АН БССР, не дазволілі абараніць дысертацыю. Дачку Багуславу (хірурга па спецыяльнасці) прымусілі ехаць на вёску, каб “перавыхоўвацца”. Сыноў Сігізмунда і Леапольда выключылі з камсамола, як сыноў ворага народа.

***Вядучы 2:***

Сёння цяжка паверыць, у якім становішчы апынуліся дзеці Галубка, якія, дарэчы, ужо мелі сваіх дзяцей, хаця існавала сталінскае ўказанне: “Дзеці не адказваюць за сваіх бацькоў!” Адказвалі, ды яшчэ як! На кожным кроку адчувалі “клопат” ідэалагічных наглядчыкаў, якія пачалі “апякаць” іх замест роднага бацькі**.**

***Вядучы І:***

А тым часам пра Уладзіслава Галубка народ складаў легенды. У час Вялікай Айчыннай вайны, калі не працаваў тэатр, калі ніхто на ведаў, ці жывы Галубок, разносіліся чуткі, што дзяцьку Галубка з яго трупай, бачылі то ў Сібіры, то на Далёкім Усходзе. Быццам па-ранейшаму вандруе ён з гармонікам і вясёлымі хлопцамі недзе за межамі роднага краю, па-ранейшаму дорыць людзям радасць і вяселле сваім неўміручым мастацтвам.

Песня.

**26 жніўня 1957 год**

***Бібліятэкар:***

Праз 20 гадоў пасля вынясення прысуду Уладзіслаў Галубок рэабілітаваны. 3 яго знята гэтае жудаснае прозвішча – “вораг народа”.

***Вядучы 2:***

У рэабілітацыйных дакументах паведамлялася, што Уладзіслаў Іосіфавіч Галубок памер ад гіпертанніі ў 1942 годзе. Але дзе і як пахаваны – ні слова.

Відаць, такое “паведамленне” – фальшывая адпіска, якія штампаваліся ў 50-я гады вялікімі тыражамі.

Песня.

**15 мая 2017 года**

Слайд: Партрэт Уладзіслава Галубка.

***Бібліятэкар:***

І зноў мы святкуем дзень нараджэння. Дзень нараджэння Уладзіслава Гадубка. 135 гадоў прайшло з таго памятнага дня – 15 мая 1882 года. Майстра, які аддаў народу і мастацтву сваё жыцце, назаўседы застаўся ў памяці ўдзячных нашчадкаў.

***Вядучы I:*** Галубку не ўдалося да канца ажыццявіць усе свае багатыя творчыя задумы. Але тое, што зрабіў ён для развіцця бедарускага нацыянальнага сцэнічнага мастацтва, немагчыма вызначыць адным словам.

***Вядучы 2:***

Кажуць, што жыццё чалавека вымяраецца не колькасцю пражытых гадоў, а справамі, якія ён паспеў зрабіць. У гэтым сэнсе Уладзіслаў Галубок пражыў вялікае жыццё.

***Вядучы I:***

Уладзіслаў Галубок... Сапраўдны волат нацыянальнай культуры.

***Вядучы 2:***

Уладзіслаў Галубок... Ён даў прыклад таго, як трэба жыць і працаваць.

***Вядучы 1:***

Уладзіслаў Галубок... Ен быў і застаецца сапраўдным рыцарам тэатра.

ВЫКАРЫСТАНАЯ ЛІТАРАТУРА:

1. Галубок Уладзіслаў // Беларускія пісьменнікі : бібліяграф. слоўнік : у 6 т. – Мінск , 1993. – Т. 2. – С. 97–100.
2. Галубок Уладзіслаў Іосіфавіч // Беларуская энцыклапедыя : у 18 т. – Мінск , 1997. – Т. 4. - С. 478–479.
3. Завадская, В. Г. Яму не было замены : пра У. Галубка / В. Г. Завадская // Роднае слова. – 2002. – № 5. – С. 72–76.
4. Замкавец, У. Жыццё і смерць Уладзіслава Галубка / У. Замкавец // Прысуд адменен : зб. нарысаў. – Брэст, 1993. – С. 55–65.
5. Сакалова, І. Уладзіслаў Галубок : гадзіна беларускага мастацтва / І. Сакалова // Бібліятэка прапануе. – 2000. – № 1. – С. 4–6.
6. Смольскі, Р. Тэатр у прасторы часу / Р.Смольскі. – Мн.: Маст.літ.,1998. – с.195-200.